

VLADA REPUBLIKE HRVATSKE

Zagreb, 6. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo znanosti, obrazovanja i mladih |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s potporom studentskim centrima za održiv sustav prehrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_\_ 2024. donijela

**Z A K L J U Č A K**

1. Vlada Republike Hrvatske nastavlja podupirati studentske centre kojima su u nabavi namirnica cijene neodrživo povećane, kao i cijene energenata, stoga je za održiv sustav prehrane studenata nužna daljnja provedba mjere kojom se definira visina subvencije.

2. Zadužuje se Ministarstvo znanosti, obrazovanja i mladih da, u cilju realizacije točke 1. ovoga Zaključka, pristupi žurnoj izmjeni odredbi Pravilnika o uvjetima i načinu ostvarivanja prava na pokriće troškova prehrane studenata („Narodne novine“, br. 120/13., 8/14., 113/22. i 37/23.), na način da se produlji primjena mjere do 30. rujna 2025. godine.

3. Ovaj Zaključak objavit će se u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Pravilnikom o uvjetima i načinu ostvarivanja prava na pokriće troškova prehrane studenata („Narodne novine“, br. 120/13., 8/14., 113/22. i 37/23., u daljnjem tekstu: Pravilnik), utvrđuju se uvjeti i način ostvarivanja prava na potporu Ministarstva znanosti, obrazovanja i mladih za pokriće troškova prehrane studenata, uvjeti za pružanje usluge te obveze davatelja usluge prehrane studenata.

Globalna gospodarska situacija posljednjih godina značajno utječe na smanjenje kvalitete studentskog standarda te troškove pripreme i usluživanja obroka studentima. Uz već intenzivirani porast cijena prehrambenih i drugih proizvoda, došlo je i do drastičnog povećanja cijena svih energenata (struje, plina, lož ulja…).

U cilju zaštite razine kvalitete studentskog standarda te očuvanja poslovanja i urednog funkcioniranja ustanova studentskih centara, Vlada Republike Hrvatske je na sjednici održanoj 8. rujna 2022. donijela Zaključak u vezi s potporom studentskim centrima za održiv sustav prehrane te potporom studentima nižeg socio-ekonomskog statusa te 16. ožujka 2023. Zaključak o produljenju mjere u vezi s potporom studentskim centrima za održiv sustav prehrane.

Temeljem navedenog Zaključka o produljenje mjere izmijenjen je Pravilnik o uvjetima i načinu ostvarivanja prava na pokriće troškova prehrane studenata čime se omogućilo uvećanje subvencije cijena obroka i drugih prehrambenih proizvoda namijenjenih studentima i to dijela koji se financira iz državnog proračuna Republike Hrvatske, dok je cijena za studente ostala nepromijenjena.

Navedenim izmjenama Pravilnika propisano je da Ministarstvo znanosti, obrazovanja i mladih davatelju usluge doznačuje dodatna sredstva u visini od 20 % za mjesečne račune ispostavljene za razdoblje od 1. travnja 2023. do 30. rujna 2024. godine.

Kako bi se osigurala daljnja provedba ove mjere i nastavak neometanog pružanja usluge prehrane studentima na nacionalnoj razini, predlaže se ponovno pristupiti žurnoj izmjeni odredbi Pravilnika o uvjetima i načinu ostvarivanja prava na pokriće troškova prehrane studenata, na način da se produlji primjena predložene mjere do 30. rujna 2025. godine.

Navedena sredstva osigurat će se u okviru ukupnog limita razdjela 080 Ministarstvo znanosti, obrazovanja i mladih i u okviru državnog proračuna Republike Hrvatske za razdoblje 2024. - 2026.